NOKIA3310
భారత్‌మార్కెట్‌కు రానున్న నోకియా 3310
ముంబై: మార్పులుచేర్పులతో కూడిన నోకియా 3310 కొత్తఫోన్‌ మార్కెట్‌కు వస్తోంది. మొబైల్‌ వరల్డ్‌ కాంగ్రెస్‌లో మొదటిసారిప్రదర్శించిన అనంతరం వాణిజ్యమార్కెట్‌కు రానున్నది. ఈ ఫోన్‌ ధర 49 యూరోలు 52 డాలర్లుగాను, రూపాయిల్లో చూస్తే 3468 రూపాయలుగా ఉంటుందని అంచనా. అయితే భారత్‌ మార్కెట్‌లో ఎప్పటినుంచి అందుబాటు లో ఉంటుందనేది కంపెనీ స్పష్టంచేయలేదు. 2.4 అంగుళాల డిస్‌ప్లేతో వస్తున్న ఈఫోన్‌ పరిమిత ఇంటర్నెట్‌ సౌకర్యంతో పనిచేస్తుంది. 2.5జి కనెక్టివిటీ ఎస్‌30 ఆపరేటింగ్‌ వ్యవస్థతో ఉంటుంది. 1200 ఎం ఎహెచ్‌ బ్యాటరీ, 22 గంటల టాక్‌టైమ్‌ అందిస్తుంది. నెలరోజుల సుదీర్ఘ స్టాండ్‌బై టైమ్‌ ఇస్తుంది. నోకియా 3310 గతంలో స్నేక్‌గేమ్‌ పాపులర్‌ అయింది. అదే గేమ్‌ను ముందుగా లోడ్‌చేసి మరికొన్ని కొత్తఫీచర్లతో అందిస్తున్నది. 2017మోడల్‌ మైక్రో యుఎస్‌బి పోర్టుద్వారా రీఛార్జి చేసుకునే వీలుంటుంది. 2ఎంపి కెమేరాకూడా ఉంది. 51 గంటలపాటు ఎంపి3 ప్లేబ్యాక్‌, 39 గంటలపాటు నిర్విరామంగా ఎఫ్‌ఎం రేడియో ప్లేబాక్‌కూడా వినే సౌకర్యం ఉంది. 2000వ సంవత్సరంలో మొదటిసారి విడుదలయిన 3310 ఫోన్‌ సుమారు 120 మిలియన్‌ల యూనిట్లు ప్రపంచ వ్యాప్తంగా అమ్ముడుపోయాయి. ఆ తర్వాత 2005లో ఉత్పత్తి నిలిపివేసింది. 1998 నుంచి 2011వరకూ నోకియా ప్రపంచంలోనే టాప్‌ మొబైల్‌ తయారీ సంస్థగా నిలిచింది. శాంసంగ్‌, యాపిల్‌ వంటి కంపెనీలు వచ్చిన తర్వాత స్మార్ట్‌ఫోన్‌ కేటగిరీలో కంపెనీ తన ఉనికిని కోల్పోయింది. నోకియా బ్రాండ్‌ను మైక్రోసాప్ట్‌ కొనుగోలుచేసింది. బేసిక్‌ ఫోన్లను నోకియా పేరుమీద లూమియా స్మార్ట్‌ఫోన్లును తన సొంత బ్రాండ్‌పేరిట విక్రయిస్తోంది. హెచ్‌ఎండి గ్లోబల్‌ కొన్ని నోకియా బేసిక్‌ఫోన్లను గతనెలలో విడుదలచేసింది. ఈ ఏడాదిలోనే కొత్తఫోన్లను మరిన్ని విడుదల చేస్తామని ప్రకటించింది. ప్రపంచవ్యాప్తంగా నోకియా3310వచ్చిన పేరు దృష్ట్యా ఫిన్‌ల్యాండ్‌ప్రభుత్వం అప్పట్లో ఈ ఫోన్‌ను దేశవ్యాప్తంగా ఎంపికచేసిన మూడు ఎమోజిల్లో ఒకటిగా ఎంపికచేసింది.